**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 17.11.2017, ora 08.00 – 18.11.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 18.11.2017, ora 07.00**

**RÂURI**

**Debitele au fost relativ staţionare**, exceptând râurile din bazinele hidrografice: Vișeu, Iza, Tur, Someş, Crişul Negru, Crişul Alb, Arieş și cursul superior al Prutului, unde au fost în scădere.

Pe râurile din bazinul mijlociu și inferior al Oltului și pe cele din bazinele superioare ale Argeșului și Ialomiței, debitele au fost în creștere ușoară datorită precipitațiilor slabe cantitativ, înregistrate.

Debitele se situează în general la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele hidrografice: Vişeu, Iza, Tur, Someş, Crișul Repede, Crişul Negru, Arieş, Ialomiţa, Buzău, bazinele inferioare ale Crișului Alb și Begăi, cursul mijlociu al Mureșului, bazinele superioare ale Ialomiței și Bistriţei, pe cursul superior al Prutului şi pe râurile din Dobrogea.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în creștere** pe râurile din bazinele: Olt, Vedea, Argeș, Ialomița, bazinele superioare ale Jiului, Buzăului, Rm. Sărat, Putnei, Trotușului și Bârladului și pe râurile din Dobrogea din cauza precipitațiilor prognozate. Pe celelalte râuri debitele vor fi relativ staționare.

Sunt posibile creșteri de niveluri şi debite pe unele râuri din sud-vestul, centrul şi nordul țării, ca urmare a precipitaţiilor, slabe cantitativ, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 17.11 – 18.11.2017 a fost în creştere, având valoarea de 4800 m3/s**, peste media multianuală a lunii noiembrie (4650 m3/s).

În aval de Porţile de Fier debitele au fost în creştere.

**Debitul la intrarea în ţară (secţiunea Baziaş) va fi în creştere (5200 m3/s).**

În aval de Porţile de Fier, debitele vor fi în creştere.

**2.** **Situaţia meteorologică în intervalul 17.11.2017, ora 09.00 – 18.11.2017, ora 06.00**

**ÎN ŢARĂ**

Vremea s-a menținut închisă, iar regimul termic a fost caracterizat de valori sub mediile climatologice în sudul, local în vestul și pe arii restrânse în nord-vestul, centrul și estul teritoriului, în timp ce în restul zonelor maximele s-au situat peste normele perioadei. Temporar a plouat slab pe arii relativ extinse în regiunile sudice și doar izolat în restul țării, iar la munte, la altitudini de peste 1800 m, trecător a nins slab. Vântul a suflat slab și moderat, trecător cu intensificări în zona înaltă a Carpaților Meridionali. Stratul de zăpadă, s-a menținut, pe spații mici în zona înaltă a masivelor nordice și sudice; în platformele stațiilor meteorologice, măsurând până la 38 cm (în Munții Bucegi - Vf. Omu). Temperaturile maxime s-au încadrat între 5 grade la Rădăuți și Dedulești și 13 grade la Sfântu Gheorghe (Deltă), Gura Portiței, Jurivloca, Mangalia, Constanța, Brașov și Bistrița, iar la ora 06 se înregistrau valori termice cuprinse între 3 grade la Șiria și Cotnari și 11 grade la Mangalia. În prima parte a zilei, în zonele joase de relief din nord-vest și cu totul izolat din centru și sud-vest a fost ceață.

***Observații:*** *începând de ieri, de la ora 06.00, au fost în vigoare 5 atenționări - cod galben - de fenomene meteorologice periculoase imediate, privind ceața cu reducerea vizibilității, câte 2 emise de SRPV Cluj-Napoca și respectiv SRPV Timișoara și una de SRPV Sibiu.*

**LA BUCUREŞTI**

Vremea s-a menținut închisă, iar valorile termice diurne, în scădere ușoară față de ziua anterioară s-au situat cu până la 4 grade sub mediile climatologic specifice perioadei. Temporar a plouat slab, iar vântul a suflat slab până la moderat. Temperatura maximă a fost de 7 grade la toate stațiile meteorologice, iar la ora 06.00 se înregistrau 6 grade în Băneasa și 7 grade la Afumați și Filaret.

**3. Prognoza meteorologică în intervalul 18.11.2017, ora 09.00 – 19.11.2017, ora 09.00**

**ÎN ŢARĂ**

Vremea se va menține închisă. În jumătatea de sud a țării local și temporar va ploua, iar în estul Munteniei și în Dobrogea, pe spații mici se vor acumula cantități de apă ce vor depăși 10...15 l/mp. În restul teritoriului, ploile se vor semnala doar pe arii restrânse și vor fi slabe cantitativ. La munte, ziua vor predomina ploile și doar pe creste trecător va ninge, iar noaptea precipitațiile vor fi mai ales sub formă de lapoviță și ninsoare. Spre sfârșitul intervalului, precipitații slabe, mixte vor fi posibile și în zonele deluroase din nord-vest și centru. Vântul va sufla slab și moderat, cu unele intensificări în zona montană înaltă. Temperaturile maxime se vor încadra între 5 și 13 grade, iar cele minime între 0 și 10 grade. Izolat, dimineața în zonele joase de relief în special din nord-vest va fi ceață.

**LA BUCUREŞTI**

Vremea se va menține închisă, trecător va ploua slab în prima parte a intervalului, iar vântul va sufla slab până la moderat. Temperatura maximă se va situa în jurul valorii de 9 grade, iar cea minimă va fi de 6...7 grade.

1. ***CALITATEA APELOR***

**2.1. Pe fluviul Dunărea**

**A.B.A. Buzău-Ialomiţa** informează despre producerea unei poluări accidentale a apei fluviului Dunărea, la data de 17.11.2017, la ora 08.30, cu ape uzate neepurate provenite de la S.C. Complexul de creştere a porcilor S.R.L., în zona localitataţii Tichileşti, judeţul Brăila. S-a observat prezenţa unei spume albe la suprafaţa apei, care se deplasa de-a lungul malului pe o lungime de aproximativ 500 m, precum şi a unei pete de culoare brun închis, cu puternic miros de dejecţii animaliere, pe o lungime de 60 m şi o lăţime de 1 m. S-au recoltat probe de apă de către laboratorul de calitate a apei din cadrul S.G.A. Brăila.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 16.11.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**G.N.M. C.J. Constanţa** informează despre producerea unui incendiu, la data de 17.11.2017, la ora 13.27, într-un gol tehnologic, în care erau reziduri petroliere aparţinând Rominsol IPURL, lichidator judiciar al debitorului SC I.M.U.M. SA, din municipiul Medgidia, judeţul Constanţa. A fost afectată o suprafaţă de 25 mp. Incendiul a fost stins la ora 14.00, de ISU Dobrogea.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 16.11.2017-17.11.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE